作者:張籍
標題:別段生
內容:與子骨肉親，願言長相隨。況離父母傍，從我學書詩。同在道路間，講論亦未虧。為文於我前，日夕生光儀。行役多疾疚，賴此相扶持。貧賤事難拘，今日有別離。我去秦城中，子留汴水湄。離情兩飄斷，不異風中絲。幼年獨為客，舉動難得宜。努力自修勵，常如見我時。送我登山岡，再拜問還期。還期在新年，勿怨歡會遲。